Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 182/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Alubia de Anguiano“

EÚ č.: PDO-ES-02642 – 14.10.2020

CHOP ( X ) CHZO ( )

1. Názov

„Alubia de Anguiano“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny, v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Výrobok, na ktorý sa vzťahuje chránené označenie pôvodu „Alubia de Anguiano“, obsahuje suché, lúpané semená druhu Phaseolus vulgaris L patriaceho do čeľade Fabaceae, popínavej odrody príbuznej s fazuľou „El Encinar“ priväzovanej k opore, ktorá sa pestuje a balí v obci Anguiano.

Kultivar „El Encinar“ sa utváral prostredníctvom radu miestnych ekotypov vyberaných počas storočí farmármi, ktorí sa snažili zvýšiť jeho úrodnosť a kvalitatívne vlastnosti. Trend jeho rastu je neurčitý s dlhými internódiami, a preto je potrebné priväzovať ho, aby sa správne rozvíjal. Jeho vegetačný cyklus sa pohybuje v rozmedzí od 120 do 180 dní.

Fazuľa „Alubia de Anguiano“ je strukovina s týmito vlastnosťami: stredná veľkosť, oválny tvar, purpurová alebo vínovočervená farba s nízkym jasom a sýtosťou, tenkou šupkou, nízkym obsahom kyseliny šťaveľovej (približne 625 mg/kg) a vysokým percentuálnym podielom absorpcie vody (minimálne 95 %), keď sa namočí pred varením. To má za následok zmäkčenie fazule a skrátenie času varenia, čo z nej robí vysokokvalitný kulinársky výrobok.

Veľkosť stredná Šírka 5,80 mm ±0,5 mm Dĺžka 10,95 mm ±1 mm Hrúbka 5,10 mm ±0,5 mm Hmotnosť 100 semien (v gramoch) 38,36 ± 1,19 Hustota v g/cm3 1,37 ± 0,03 Tvrdosť (skúška tlakom) (v N/mm2) 0,58 ± 0,10 % absorpcie vody ≥ 98 ± 3,29 Tvrdosť po namočení (skúška tlakom) (v N/mm2) 0,07 ± 0,02 Tvrdosť (skúška prierazom) (v N/mm2) 6,41 ± 1,25 Tvrdosť po namočení (skúška prierazom) (v N/mm2) 0,3 ± 0,03 Tvar oválny Jasnosť lesklá Farba purpurová/vínovočervená Škvrny žiadne Vzor žiadny vzor

Keď sa fazuľa balí, musí byť celá, zdravá a bez kazov s výnimkou veľmi jemných škvŕn na povrchu, ktoré nesmú zhoršovať celkový vzhľad alebo kvalitu alebo prezentáciu balenia. Obsah vody v semenách nesmie presiahnuť 17 %. Veľkosť semien musí byť väčšia ako 5-milimetrové otvory v kalibračných sitách.

Kulinárska kvalita fazule „Alubia de Anguiano“, ktorá súvisí s tým, ako reaguje počas procesu varenia, má priamy vplyv na jej charakteristickú chuť po uvarení. Na zrnách sa netvoria hrče, ale zostávajú celé a neporušené s jemnou maslovou konzistenciou. Šupka je nebadateľná a pocit v ústach je veľmi príjemný.

Tieto vlastnosti znamenajú, že fazuľa je veľmi vyhľadávaná na trhu a adaptabilná a osobitne vhodná pre kreatívnu kuchyňu. Fazuľa „Alubia de Anguiano“ sa varí veľmi ľahko a rýchlo a zrná sa nerozpadávajú, ani keď sa prevaria.

3.3. Krmivo a suroviny

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky postupy, ktoré sa týkajú výroby, lúpania, sušenia, konzervácie a úpravy fazule s chráneným označením pôvodu „Alubia de Anguiano“, sa musia uskutočňovať vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Hoci sa balenie a označovanie pri zdroji uskutočňujú po výrobe, vykonávajú ich registrovaní prevádzkovatelia, ktorí sú oprávnení používať chránené označenie, a považujú sa za kľúčové pri zabezpečení kvality a zaručení primeranej vysledovateľnosti a monitorovania. Je to preto, že fazuľa je výrobok, ktorý možno veľmi ľahko zmiešať s fazuľou z iných zdrojov, kríčkovou fazuľou, inými odrodami alebo fazuľou, ktorá nebola riadne konzervovaná. Týmto sa chráni aj dobré meno výrobku.

Baliť sa môže ručne alebo pomocou automatických alebo poloautomatických váh. Používajú sa balenia s čistou hmotnosťou 0,5, 1, 2 a 3 kg. Vrecia s hmotnosťou 5, 10 a 20 kg možno používať aj na predaj v sektore stravovacích služieb.

Pod podmienkou, že sa uvedie odkaz na CHOP a že je zavedený primeraný systém monitorovania, ktorý zaručuje vysledovateľnosť výrobku ku konečnému spotrebiteľovi, je povolená možnosť prebaľovania a jednotliví výrobcovia môžu vytvárať zásielky s voľne loženým tovarom, ktorý má dodatočne pripojené označenie. V prípade potreby sa takéto postupy musia oznámiť riadiacemu orgánu alebo inému príslušnému orgánu.

3.6. Špecifické pravidlá označovania výrobku, na ktorý sa vzťahuje registrovaný názov

Označenie na každom balení musí byť očíslované a musí obsahovať: názov „Alubia de Anguiano“, chránené označenie pôvodu, jeho logo a (v inom zornom poli) rok, v ktorom sa zber vykonal.

Všetci výrobcovia a spracovatelia, ktorí spĺňajú požiadavky stanovené v špecifikácii, majú prístup k špecifickému logu, ktoré bude označovať výrobok.

4. Stručné vymedzenie zemepisnej oblasti

Vymedzená zemepisná oblasť zahŕňa obec Anguiano (celková rozloha 90,89 km2), ktorá sa nachádza v okrese Sierra v regióne Rioja Alta.

5. Súvislosť so zemepisnou oblasťou

Špecifické klimatické a pôdne podmienky vo vymedzenej zemepisnej oblasti a odborné znalosti miestnych výrobcov a spracovateľov zabezpečujú príčinnú súvislosť medzi vlastnosťami a kvalitou výrobku a zemepisným prostredím.

Kvalita alebo vlastnosti výrobku

Fazuľa „Alubia de Anguiano“ sa získava výlučne z odrody „El Encinar“ a od fazule získanej z iných odrôd sa líši špecifickými fyzikálnymi vlastnosťami vymedzenými v bode 3.2. Výrazne sa však odlišuje aj od fazule pestovanej v priľahlých oblastiach. Fazuľa pestovaná v tejto zemepisnej oblasti sa vyznačuje svojou značnou hmotnosťou, hustotou a reologickými vlastnosťami (odolnosťou voči deformácii alebo praskaniu) a svojou schopnosťou dobre absorbovať vodu, keď sa pred varením namočí.

Jej schopnosť dobre absorbovať vodu umožňuje, aby tvrdosť semena meraná pomocou skúšky prierazom klesla zo 6,4 N/mm2 na 0,30 N/mm2, čím sa urýchlia procesy želatinácie škrobu a denaturácie bielkovín a skráti sa čas varenia. Semená fazule „Alubia de Anguiano“ sa nerozpadnú, ani keď sa prevaria. Táto vlastnosť má priamy vplyv na chuť a v kombinácii s ďalšími vlastnosťami sa podieľa na vysokej kulinárskej kvalite výrobku.

Prírodné faktory

Orografia

Obec Anguiano sa nachádza na strednom/hornom toku rieky Najerilla. Nadmorská výška v chránenej zemepisnej oblasti sa pohybuje od 600 m v najnižšom úseku rieky Najerilla do 750 m v horských oblastiach, kde existujú jasné obmedzenia na pestovanie tejto plodiny. Reliéf pozostáva zo skupiny vrcholov a masívov, ktoré často vedú k veľkým rozdielom v nadmorskej výške, čo zabraňuje pôdnej erózii (evolúcii).

Strmé svahy a zloženie vápnitých hornín umožnili nahromadenie sutiny, kde sa pôda takmer nevyvinula. Tieto oblasti sa označujú ako „neúrodná pôda“ a fazuľa „Alubia de Anguiano“ sa tu pestuje iným spôsobom v porovnaní so spôsobmi používanými v priľahlých oblastiach, ktoré nemajú rovnaké vlastnosti.

Pôdne podmienky

Táto typická horská pôda (neúrodná a málo vyvinutá) pochádza z obdobia treťohôr a tvoria ju väčšinou zlepence, bridlice a pieskovec. Tvrdosť nahromadených sutín sa odráža v plodinách, ktoré produkujú menšiu úrodu semien menšej veľkosti, ale vyššej kvality.

Pôda má veľmi dobré odvodňovanie. To je rozhodujúce pre správny vývoj fazule „Alubia de Anguiano“, ktorá potrebuje vlhkosť ako limitujúci faktor. Prebytočná voda je však aj veľmi škodlivá, pretože môže podporovať šírenie mnohých chorôb.

Kyslá pôda bez vápna v tejto oblasti znamená, že fazuľové zrná „Alubia de Anguiano“ majú tenšiu šupku a nižší obsah kyseliny šťaveľovej (približne 625 mg/kg) v bunkách umiestnených pod epidermou. Zlepšuje to ich schopnosť absorbovať vodu počas fázy namočenia a skracuje čas varenia.

Podnebie

Priemerná ročná teplota v zemepisnej oblasti, na ktorú sa vzťahuje CHOP, je 9,7 °C. Priemerná maximálna teplota je 13,8 oC a najteplejšie mesiace sú júl, august a jún (v uvedenom poradí). Priemerná minimálna teplota je 6 oC, pričom február a január sú najchladnejšie mesiace. Teplota presahuje 25 oC počas 37 dní a klesne pod 0 oC počas 58 dní (za rok). Existujú aj výrazné rozdiely teplôt s veľmi chladnými nocami a teplejšími dňami. To takisto vedie k menšej úrode, ale ku kvalitnejšej fazuli.

Špecifické podnebné podmienky horskej oblasti sú ideálne pre správny vývoj fazule „Alubia de Anguiano“. Seje sa na jar a zber sa vykonáva v lete – na jeseň. Minimálna teplota na vegetatívny rast je približne 8 oC. Minimálna teplota na klíčenie je 12 oC. Keďže rastlina môže uhynúť, ak teplota klesne pod 3 oC, je veľmi citlivá na mráz.

Na správny vývoj potrebuje fazuľa „Alubia de Anguiano“ aj vlhkosť. Počet dní so značným množstvom zrážok, t. j. viac ako jeden l/m2, je 80. Úhrn zrážok je 39,06 l/m2. Najdaždivejšie mesiace sú marec, jún a október a mesiace s najnižšími zrážkami sú december, január a máj. Referenčná hodnota evapotranspirácie je 913,9 mm. Relatívna vlhkosť vzduchu je 68,33 % a priemerná celková intenzita ožiarenia je 185,44 W/m2. Priemerná teplota pôdy je 15,03 oC.

Plodina okrem zrážok profituje aj z vysokej relatívnej vlhkosti na jar a dokonca aj v lete. Táto vlhkosť vzniká v údolných oblastiach v dôsledku rozdielu medzi dennými a nočnými teplotami a blízkosti riek.

Ľudský faktor

V zemepisnej oblasti existujú aj osobitné sociálne a kultúrne postupy. Napríklad spôsob, akým farmári vyberajú odrody už od nepamäti, optimálne pestovateľské postupy na dosiahnutie najlepších vlastností, priväzovanie potrebné pre tyčovú odrodu fazule, pričom sa presne vie, kedy vykonávať zber fazule, a prirodzený postup používaný na jej sušenie, toto všetko sa získavalo a odovzdávalo celé roky. Je to takisto dôležitý faktor pri výrobe vysokokvalitnej fazule a čo najdlhšom zachovávaní všetkých vnútorných vlastností.

Na to, aby sa výrobok považoval za fazuľu „Alubia de Anguiano“, semená musia pochádzať výlučne z miestnej odrody fazule „El Encinar“ priväzovanej k opore a výrobok musí byť v dokonalom stave. V tejto súvislosti je veľmi dôležitá odbornosť miestnych výrobcov, ktorí už roky vyberajú semená s cieľom zvýšiť ich kvalitu a schopnosť prispôsobiť sa vymedzenému zemepisnému prostrediu, čím sa zabezpečuje ich odlíšenie od tej istej odrody pestovanej v iných (vrátane priľahlých) oblastiach.

Tieto vedomosti získané pestovateľmi, ktorí sa celý život starajú o najlepšie rastliny a vyberajú ich, sú takisto nevyhnutné na určenie najlepšieho času na vykonanie zberu fazule v závislosti od zrelosti rastlín a farby strukov.

Technické know-how výrobcov je dôležité pri uplatňovaní správnych techník, aby rastlina po vykorenení a rozložení mohla prirodzene schnúť. Ak sa to robí v teréne, treba venovať osobitnú pozornosť mláteniu, ktoré sa takisto musí vykonávať v správnom čase v závislosti od obsahu vlhkosti fazule. Je to rozhodujúce aj pri výbere najlepšej fazule počas celého procesu, pretože na trh možno uviesť len kvalitnú fazuľu. Týka sa to tak jej zdravotného stavu (popraskané alebo poškodené semená sú odstránené), ako aj skutočnosti, že semená v tej istej dávke by mali byť vysušené rovnomerne a mali by mať rovnaký obsah vlhkosti.

Vzhľadom na to, že stonky fazule „Alubia de Anguiano“ sú popínavé a môžu rásť všetkými smermi, do pôdy sa musia umiestniť opory, aby sa rastlina správne rozvíjala. Opory sa musia správne vsadiť a zabezpečiť. Vyžaduje si to značnú zručnosť, pretože poškodenie vetrom môže viesť k významným stratám, ak sa rastliny zvalia, zlomia alebo prepletú. Vyžadovalo by si to aj vsadenie nových opôr s ďalšími nákladmi práce.

V posledných rokoch sa plocha venovaná červenej popínavej alebo tyčovej fazuli (fazuľa „Alubia de Anguiano“ je známa aj pod týmto označením) výrazne zmenšila. Viedlo to k zníženiu výnosov nielen z dôvodu konkurencie iných výnosnejších plodín, ale aj preto, že popínavé odrody boli nahradené kríčkovými odrodami, ktoré majú nižšie výrobné náklady a umožňujú úplnú mechanizáciu všetkých pestovateľských postupov.

Existuje skutočné riziko, že druh semien popínavej fazule sa príliš zhomogenizuje a že sa budú musieť zaviesť iné semená – s inými organoleptickými vlastnosťami, ako majú tradičné odrody. Ďalším problémom, ktorý sa objavuje, je nekalá súťaž, pomocou ktorej sa kríčkové odrody fazule na základe svojej zjavnej podobnosti predávajú ako popínavé odrody, a to napriek ich nižšej kvalite. Je nevyhnutné spolupracovať na ochrane rastlinných genetických zdrojov a zachovaní biodiverzity fazule „Alubia de Anguiano“, a to doplnením zásob odrody „El Encinar“, ktorá sa tradične vyvíja a pestuje v chránenej zemepisnej oblasti.

Takisto je známe, že ochrana pôvodných odrôd je veľmi prospešná pre vidiecke prostredie, najmä v odľahlých, znevýhodnených oblastiach, ako je táto zemepisná oblasť, kde sa pestuje fazuľa „Alubia de Anguiano“. Existujú nepopierateľné genetické, sociálne, kultúrne, environmentálne a hospodárske dôvody na podporu doplňovania, ochrany a vývoja pôvodných odrôd rastlín. Platí to najmä pre územia nachádzajúce sa v horských oblastiach, ako je Anguiano. Pestovatelia v tejto obci si uvedomujú, že zdôraznenie špecifickosti výrobkov, ako je tento, je v podstate ich jedinou možnosťou, ak chcú súťažiť s inými špecializovanejšími pestovateľskými regiónmi.

Odkaz na uverejnenie špecifikácie

V časti špecifikácie výrobku:

https://www.larioja.org/agricultura/es/calidad-agroalimentaria

(1) Ú. v. EÚ L 343, 14.12.2012, s. 1.